REPUBLIKA HRVATSKA

ŽUPANIJA MEĐIMURSKA

**UMJETNIČKA ŠKOLA**

**MIROSLAV MAGDALENIĆ ČAKOVEC**

Vladimira Nazora 14, Čakovec

KLASA: 400-02/25-01/03

URBROJ: 2109-50-25-2

Čakovec, 12. 2. 2025.

**OBRAZLOŽENJE IZVJEŠTAJA O IZVRŠENJU FINANCIJSKOG PLANA UMJETNIČKE ŠKOLE MIROSLAV MAGDALENIĆ ČAKOVEC ZA RAZDOBLJE OD 1.1.2024. DO 31.12.2024.**

U skladu s člankom 86. Zakona o proračunu (NN br.144/21) te Pravilnikom o polugodišnjem i godišnjem izvještaju o izvršenju proračuna i financijskog plana (NN br.85/23) Umjetnička škola Miroslav Magdalenić izrađuje Izvještaj o izvršenju financijskog plana za razdoblje od 1.1.2024. do 31.12.2024. godine.

Izvještaj o izvršenju financijskog plana sastoji se od općeg i posebnog dijela. Opći dio sadrži sažetak prihoda i rashoda, prihode i rashode poslovanja prema ekonomskoj klasifikaciji na razini odjeljka te rashode za nabavu nefinancijske imovine, prihode i rashode prema izvorima financiranja, račun financiranja koji obuhvaća primitke i izdatke od financijske imovine prema ekonomskoj klasifikaciji i prema izvorima financiranja te rashode prema funkcijskoj klasifikaciji. U posebnom dijelu iskazani su rashodi prema programima i aktivnostima, na četvrtoj razini računskog plana i prema izvorima financiranja. Svaka tabela sadrži dva indeksa, jedan pokazuje izvršenje za razdoblje 1.-12.2024. u odnosu na planirano financijskim planom za 2024. godinu, a drugi izvršenje za obračunsko razdoblje 2024. u odnosu na izvršenje za isto razdoblje prethodne godine.

**SAŽETAK UKUPNIH PRIHODA I RASHODA**

Ukupni prihodi iznose 1.167.054,80 eura što je 99,06% prihoda planiranih financijskim planom za 2024. godinu, a 20,11% više u odnosu na prethodnu godinu. Ukupni rashodi iznose 1.144.113,68 eura što je 93,89% u odnosu na financijski plan za 2024. godinu i 21,07% više nego u prethodnoj godini. Povećanje prihoda u 2024. u odnosu na 2023. godinu najvećim je dijelom rezultat povećanja prihoda iz državnog proračuna za plaća za zaposlene. U skladu s povećanjem prihoda povećani su i rashodi koji se financiraju iz državnog proračuna. Razliku prihoda i rashoda čini višak prihoda u iznosu od 22.941,12 eura, preneseni višak iz prethodne godine je 40.407,75 eura pa će se u sljedeće razdoblje prenijeti ukupni višak od 63.348,87 eura.

**PRIHODI POSLOVANJA**

1. Skupina 63 – ostvareno je 98,37% planiranih prihoda. Ostvareni prihodi su veći u odnosu na prethodno razdoblje za 21,28%. Navedeni prihodi odnose se na:

- prihode iz državnog proračuna u iznosu od 1.015.705,88 eura za plaće i materijalna prava zaposlenih

- prihode iz proračuna Grada Čakovca u iznosu od 2.030,00 eura i to 130,00 eura za rad dječjeg foruma te 1.900,00 eura sredstva potpore za provedbu programa „Tradicija u glazbi i plesu“

1. Skupina 64 – ostvareno je 86,53% planiranih prihoda. Navedeni prihodi odnose se na kamatu banke po transakcijskom računu
2. Skupina 65 – ostvareno je 105,71% planiranih prihoda i 17,03% više prihoda nego u istom razdoblju prethodne godine. Navedeni prihodi odnose se na participacije učenika i uplate korisnika za polaganja ispita prema osobnim potrebama
3. Skupina 66 – ovi prihodi u 2024. godini nisu planirani, a ostvareni su u visini od 400,00 eura i obuhvaćaju primljenu donaciju glazbenog instrumenta od fizičke osobe, dok su u prethodnoj godini ostvareni u visini od 2.643,92 eura te se odnose na primljene donacije za nagrade sudionicima Međunarodnog gudačkog natjecanja Rudolf Matz kojeg smo bili domaćin u 2023.g.
4. Skupina 67 – ostvareno je 100,00% planiranih prihoda i 10,13% više nego u prethodnoj godini. Navedeni prihodi odnose se na prihode iz nadležnog proračuna (Grad Čakovec) za materijalne i financijske rashode u iznosu od 46.455,00 eura te 1.992,00 eura za financiranje tehničke podrške.

**RASHODI POSLOVANJA:**

Posebni dio izvješća o izvršenju financijskog plana za razdoblje 1.1. do 31.12.2024. godine sadrži rashode razvrstane po ekonomskoj i programskoj klasifikaciji te po izvorima financiranja.

**Aktivnost A102401 Materijalni i financijski rashodi**

Sredstva za ovu aktivnost ostvarena su iz nadležnog proračuna-Grada Čakovca (izvor 11), a namijenjena su za pokriće materijalnih i financijskih rashoda. Ostvareno je 100,00% rashoda u odnosu na financijski plan za 2024. godinu i 10,61% više nego u istom izvještajnom razdoblju prethodne godine što je određeno Odlukom Grada Čakovca.

**Aktivnost A103512 Osnovne škole-rashodi za plaće i ostala materijalna prava**

U izvještajnom razdoblju ostvareno je 98,47% planiranih rashoda, a 23,46% više nego prethodne godine zbog povećanja koeficijenata i osnovice za obračun plaća te nekih materijalnih prava.

**Aktivnost A103502 Programi školstva**

Aktivnost Programi školstva financira se iz sljedećih izvora:

- vlastiti prihodi (izvor 31) - prihodi od kamate banke po transakcijskom računu te su rashodi financirani iz ovih sredstava ostvareni u visini od 86,53% u odnosu na plan za 2024. godinu

- prihodi iz proračuna Grada Čakovca (izvor 11) – u 2024. su iz ovog izvora financirani rashodi za tehničku podršku, rad dječjeg foruma te provedbu programa „Tradicija u glazbi i plesu“, ostvareno je 100,00% planiranih rashoda i 79,96% manje nego u 2023. godini jer škola u 2024. godini nije provodila Međunarodno gudačko natjecanje Rudolf Matz kao u 2023. godini

- donacije (izvor 61) - tekuće i kapitalne donacije škola u 2024. godini nije planirala, ali je ostvarila kapitalnu donaciju u vidu primljenog glazbenog instrumenta od fizičke osobe, a u 2023. su primljene donacije za nagrade sudionicima Međunarodnog gudačkog natjecanja Rudolf Matz kojeg smo bili domaćin

- ostali prihodi za posebne namjene (izvor 43) – odnosi se na prihode od participacija učenika i uplate korisnika za polaganja ispita prema osobnim potrebama. Rashodi poslovanja financirani iz ovog izvora ostvareni su u visini od 71,51% stavke financijskog plana za 2024. godinu, a 23,80% više nego u 2023. godini. Iz ovih sredstava financira se i nabava dugotrajne nefinancijske imovine te je u izvještajnom razdoblju realizirano 31,67% nabavki planiranih financijskim planom za 2024. dok je u odnosu na 2023. izvršenje veće za 104,57% radi nabave Sibelius licenci za obradu notnih zapisa te ulaganja u postavljanje rampe na školskom parkiralištu (rampa, parkirne kugle, dovod struje, postavljanje bežične pristupne točke), nabavu stolnog računala s monitorom, ormara za učionicu harmonike, LED TV-a za učionicu solfeggia, nabavu glazbenih instrumenata (viole, saksofon) te dogradnju videonadzornog sustava.

- višak prihoda u izvještajnom razdoblju, kao i preneseni višak iz prethode godine, ostvareni su iz ovog izvora te će se u narednom razdoblju racionalno koristiti u skladu s Odlukom Školskog odbora o raspodjeli rezultata te načinu korištenja viška prihoda iz 2024. godine.

PREDSJEDNIK ŠKOLSKOG ODBORA:

Vjeran Vidović, prof.